‘Cele se wanbestuur strem misdaadbekamping’Bheki Cele (Foto: SAPD) “Bheki Cele, minister van polisie, se volgehoue wanbestuur van die Suid-Afrikaanse Polisiediens (SAPD) sal ons verder van misdaadbekamping weglei.” Só het Reagen Allen, Wes-Kaapse LUR vir gemeenskapsveiligheid en polisietoesig, gesê in reaksie op Cele se besoek aan Khayelitsha waar hy tydens ŉ imbizo met inwoners gepraat het. “Weens sy volgehoue mislukking om die nodige hulpbronne aan die provinsie te verskaf, moes ons inspring waar hy en die nasionale regering misluk het,” het Allen gesê. “Cele het weereens na die provinsie gekom om met inwoners te gesels, maar wat inwoners wil hê en nodig het, is optrede in die vorm van meer sigbare polisiëring.” Vyf mans is Saterdagaand in twee afsonderlike voorvalle in Khayelitsha doodgeskiet in die soveelste massa-skietvoorvalle in die Kaapse gemeenskap vanjaar. Volgens Allen is daar sedert Maart al 29 mense in dié voorvalle doodgeskiet. Cele het aan inwoners gesê die SAPD in die provinsie sal hulpbronne verskuif om misdaad hier aan te pak. Hy het gesê 80 beamptes is van meer gegoede gebiede waar misdaad onder beheer is na hoëprioriteitstasies soos Khayelitsha verskuif. Die minister het gesê die bystand van gemeenskapspatrolleerders, gemeenskapspolisiëringsforums en buurtwagte moet dringend verskerp word. Reagen Allen (Foto: Facebook) “Dit maak nie sin dat hierdie voetsoldate hul eie lugtyd en eie hulpbronne moet gebruik om misdaad te help bekamp nie. Dit kan eenvoudig nie die norm wees nie en daarom het ek ŉ beroep op die nasionale polisiekommissaris gedoen om te kyk na die finansiering van hierdie diensverskaffers sodat hulle doeltreffend in hul werk kan wees.” Allen meen egter indien daar nie dringend aandag gegee word aan die Wes-Kaapse polisie se chroniese gebrek aan hulpbronne nie, sal die onlangse vlaag van massa-skietvoorvalle voortgaan. Die kwessie rakende die afwenteling van die polisiediens na provinsiale vlak is ook weer tydens die imbizo geopper. Cele het in reaksie hierop gesê dit is nie hy wat ŉ besluit hieroor kan neem nie, maar dat dit ŉ grondwetlike kwessie is. Allen meen egter dat die Grondwet wel voorsiening maak vir die toewysing van polisiëringsfunksies aan die provinsiale uitvoerende gesag deur middel van nasionale wetgewing en/of nasionale polisiëringsbeleid, ingevolge waarvan provinsies in staat gestel kan word om polisiëringsbevoegdhede buite blote monitering en toesig uit te oefen.